Selv om en 16-årig dreng ikke blev fundet skyldig i drab, bør straffen alligevel være i den tunge ende. I sagen om den 48-årige mand, der blev tævet til døde i Aalborg, kræver anklageren mindst syv års fængsel. Det kom frem under proceduren fredag formiddag. Til gengæld mente drengens forsvarer, at hans klient ikke burde straffes med mere end tre et halvt år bag tremmer. Dommen ventedes klokken 11.10. På grund af sin unge alder kan drengen maksimalt straffes med otte års fængsel. Drengen var tiltalt for drab, men blev kun dømt for dødsvold. Retten vurderede, at drengen kun havde til hensigt at røve sit offers penge og ikke at slå ham ihjel. Blandt andet lagde retten vægt på, at drengen ikke havde brugt våben. Et mindretal på fire nævninger ville dog have drengen dømt for drab. /ritzau/

Opsummering:
Et nævningeting dømte en 16-årig dreng for vold med døden til følge og anklageren kræver syv års fængsel.